钦定古今图书集成/明伦汇编/官常典/第734卷 > 朴赛因不花 张庸 段祯
## 钦定古今图书集成/明伦汇编/官常典/第734卷 > 朴赛因不花 张庸 段祯

按《元史忠义传》：“朴赛因不花，字德中，肃良合台人。有
膂力，善骑射，由速古儿赤授利器库提点，再转为资
正院判官，累迁同知枢密院事，迁翰林学士，寻升承
旨，赐虎符，兼巡军合浦全罗等处军民万户都元帅，
除大司农，出为岭北行省右丞，升平章政事。至正二
十四年，甘肃行省以孛罗帖木儿矫弑皇后皇孙，遣”
人白事，平章政事也速荅儿即欲署谕众榜，朴赛因
不花持不可曰：“此大事，何得轻信，况非符验公文。”卒
不署榜。既而果妄传。会皇太子抚军冀宁，承制拜朴
赛因不花翰林学士承旨，迁集贤大学士，又为宣政
院使，遂拜中书平章政事。大明兵逼京师，诏朴赛因
不花以兵守顺承门，其所领兵仅数百、嬴卒而已。乃
叹息谓左右曰：“国事至此，吾但知与此门同存亡也。”
城陷被执，以见主将，惟请速死，不少屈。主将命留营
中，终不屈，杀之。是时有张庸者，字存中，温州人，性豪
爽，精《太乙数》。会世乱，以策干经略使李国凤，承制授
庸福建行省员外郎，治兵杉关。顷之，计事赴京师，因
进《太乙数图》顺。帝喜之，擢秘书少监。皇太子立大抚
军院，命庸团结房山，迁同佥将作院事，又除刑部尚
书，仍领团结。会诸寨既降，庸守骆驼谷，遣从事段祯
请援于扩廓帖木儿，不报。庸独坚守拒战。众将溃，庸
无去志。已而寨民李世杰执庸出降，以见主将。庸不
屈，与祯同被杀。